વર્ષો પછી એક મિત્ર લખે છેઃ રોજ સવારે જાગું ત્યારે મને એવી લાગણી થાય છે કે આજે કાંઇક માઠા સમાચાર મળશે. રોજ સવારે જાગતાંવેંત મને એવી દહેશત રહે છે કે આજે કાંઇક ખરાબ બનશે. રોજ સવારે આવી દહેશતની લાગણીને લીધે મારો આખો દિવસ બગડી જાય છે. તમે તો ઘણુંબધું વાંચો છો ને વિચારો છો તો મને આળસ કર્યા વિના વળતી ટપાલે જણાવો કે મને આવું કેમ થાય છે? આમ જુઓ તો સવારે આવી લાગણી થયા પછી ખરેખર આખા દિવસમાં ખાસ કશું ખરાબ બનતું નથી, પણ સવારે જાગતાંવેંત દહેશતની જે લાગણી થાય છે તેની પકડમાંથી છૂટી શકતો નથી!